আগুন লাগলে বরাবরের মতো নগরবাসী শুধু দমকল বাহিনীর ওপর নির্ভর করে বসে থাকে। ফলে আগুনে জানমালের ক্ষতির পরিমাণও কমানো যাচ্ছে না। ফায়ার সার্ভিসের একটি ফিলোসফি হচ্ছে আগুন লাগার প্রথম পাঁচ মিনিট হচ্ছে গুরুত্বপূর্ণ সময়। ছোট একটি আগুনের ঘটনা যদি প্রথম পাঁচ মিনিটে নেভানো সম্ভব হয় তবে সেটি তেমন কোনো দুর্ঘটনা বলেই বিবেচিত হয় না। আর এই পাঁচ মিনিটে স্থানীয়দেরই আগুন নেভানোর কাজটি করতে হবে। এ জন্য ফায়ার বিগ্রেডের ওপর নির্ভর করে থাকলে হবে না। স্থানীয়দেরই আগুন নেভানো বা কমাতে তৎপর হতে হবে। এ জন্য প্রয়োজন প্রশিক্ষণের। কিন্তু এগুলো আমাদের দেশে নেই বললেই চলে। এসব ব্যবস্থা যদি আমরা নিশ্চিত করতে না পারি তবে আমাদের দেশে দুর্ঘটনা ঘটতেই থাকবে। বিশেষজ্ঞরা বলেন, আগুনের দুর্ঘটনা প্রতিরোধে দমকল বাহিনীর পাশাপাশি সাধারণ মানুষেরও নিয়মিত প্রশিক্ষণ প্রয়োজন। একইভাবে আগুন নিয়ন্ত্রণকারী সংস্থা ফায়ার সার্ভিস ও সিভিল ডিফেন্স কর্তৃপক্ষকে আধুনিক যন্ত্রপাতির মজুদ ও প্রশিক্ষিত জনবলে স্বাবলম্বী হতে হবে। আর সরকারি বিভিন্ন উদ্যোগের সঙ্গে বেসরকারি পর্যায় থেকেও অগ্নি নির্বাপণ ব্যবস্থা শক্তিশালীকরণে জোর দিতে হবে।